

ΒΟΥΛΗ ΤΩΝ ΕΛΛΗΝΩΝ

**ΜΑΞΙΜΟΣ ΧΑΡΑΚΟΠΟΥΛΟΣ**

Βουλευτής Λαρίσης-ΝΕΑ ΔΗΜΟΚΡΑΤΙΑ

**ΔΕΛΤΙΟ ΤΥΠΟΥ**

Σεράγεβο, 7 Νοεμβρίου 2024

**Αντιφώνηση του ΓΓ της Διακοινοβουλευτικής Συνέλευσης Ορθοδοξίας (ΔΣΟ),**

**δρ ΜάξιμουΧαρακόπουλου,**

**κατά την απονομή του Χρυσού Παρασήμου του Αγίου Πέτρου Δαμπροβοσνίας,**

**από τον Μητροπολίτη Δαμπροβοσνίας κ. Χρυσόστομο:**

Σεβασμιώτατε,

Σας ευχαριστώ εκ βάθους καρδίας για την ύψιστη τιμή να μου απονείμετε το «Χρυσό Παράσημο» του Αγίου Πέτρου της Δαμπροβοσνίας.

Δεν σας κρύβω ότι διακατέχομαι από ιδιαίτερη συγκίνηση για αυτή σας την χειρονομία.

Στο πρόσωπό μου θεωρώ ότι δεν τιμάται μόνο η δραστηριότητά μας όσο διάστημα έχω την τιμή και την ευθύνη να ηγούμαι της Διακοινοβουλευτικής Συνέλευσης Ορθοδοξίας -όσο πλούσιο και πολυσχιδές κι αν είναι αυτό-, αλλά τιμάται στο σύνολό του το έργο της ΔΣΟ, αλλά και όλοι όσοι εμπνεύστηκαν, εργάστηκαν και εργάζονται για την υλοποίησή του.

Το όραμα των πρωτεργατών της σύστασης του διακοινοβουλευτικού μας θεσμού, πριν από 31 έτη, ήταν η ανάδειξη και η συμβολή του ορθόδοξου κόσμου στην νέα Ευρώπη, που διαμορφωνόταν την επαύριον της πτώσης των σοσιαλιστικών καθεστώτων.

Σε αυτές τις τρεις δεκαετίες, η ΔΣΟ επεδίωξε με συνέπεια και σεβασμό στις ορθόδοξες αξίες να υπηρετήσει αυτό το όραμα.

Δημιούργησε δεσμούς ακατάλυτους μεταξύ των μελών της, ιδιαίτερα μεταξύ των βουλευτών που συμμετείχαν στις εργασίες της.

Συνέβαλε, στο μέτρο του δυνατού, στην αλληλοκατανόηση και τη συνεργασία, σε ένα συχνά αντίξοο περιβάλλον.

Έδειξε στην παγκόσμια κοινότητα ότι ο ορθόδοξος κόσμος αποτελεί μια υπολογίσιμη δύναμη που διεκδικεί δικαιωματικά το δικό της αποτύπωμα στο κοινό αύριο.

Βρέθηκε στην πρωτοπορία αυτών που ύψωσαν τη φωνή τους απέναντι σε ισοπεδωτικές ιδεοληψίες, που επιθυμούννα εξαλείψουν την χριστιανική παράδοση από τον ευρωπαϊκό χώρο.

Επέκτεινε την εμβέλεια των δράσεών της και σε άλλες ηπείρους, όπου δοκιμάζεται ο γηγενής χριστιανισμός, όπως είναι η Μέση Ανατολή και η βόρεια Αφρική.

Συνομίλησε με εκπροσώπους άλλων θρησκειών και δογμάτων, πάντοτε σε πνεύμα αλληλοσεβασμού και αλληλοεκτίμησης.

Ανέλαβε πρωταγωνιστικό ρόλο στην προστασία των χριστιανικών μνημείων που βρίσκονται εν κινδύνω, όπως στην κατεχόμενη Κύπρο, στο Κοσσυφοπέδιο, στο Ναγκόρνο Καραμπάχ, στην Μέση Ανατολή αλλά και στην Τουρκία, με σημαντικότερο μνημείο, βέβαια, τον Ναό της Αγίας Σοφίας.

Σπουδαίοι υπήρξαν οι καρποί των συνεργασιών που ανέπτυξε η ΔΣΟ και στα πολύπαθα Βαλκάνια. Εδώ, που η Ορθοδοξία είναι η μεγάλη κληρονομιά της Βυζαντινής Αυτοκρατορίας, έτσι που, ουσιαστικά, όλοι οι λαοί είμαστε πνευματικοί συγγενείς.

Όπως πνευματικά συγγενείς είμαστε με σύμπαντα τον ορθόδοξο κόσμο, καθώς είχε τονίσει και ο μακαριστός πρώην Ερζεγοβίνης Αθανάσιος Γιέφτιτς, μιλώντας για τους ήρωες του Ντοστογιέφσκι και του Παπαδιαμάντη.

Όπως υπογράμμιζε «η γεωγραφική και πνευματική πατρίδα τους, όπως και η δική μας, είναι η Ανατολική Μεσογειακή λεκάνη με τα περίχωρά της, όπου περιλαμβάνονται η χερσόνησος του Αίμου, τα Βαλκάνια (αλλά και η Ρωσία), η Μ. Ασία, η Παλαιστίνη, η Μεσοποταμία, η Αίγυπτος, η Β. Αφρική και η Ν. Ιταλία, δηλαδή η γεωγραφική και πνευματική περιοχή του Βυζαντίου, όπου γεννήθηκε ο Χριστιανισμός, αλλά και ο αρχαίος ελληνικός πολιτισμός, και όπου γεννήθηκε και αναπτύχθηκε η Ορθόδοξος Εκκλησία με την παράδοσή της την ζωντανή».

Αυτή την παράδοση καλούμαστε και εμείς να υπηρετήσουμε στην εποχή μας. Αντιλαμβανόμαστε, βεβαίως, ότι οι προκλήσεις είναι πολλές.

Ο πόλεμος δύο ομοδόξων μας λαών στην Ουκρανία έχει ανοίξει τεράστιες πληγές που δύσκολα θα κλείσουν ακόμη και αν τερματιστούν οι μάχες, κάτι που ευχόμεθα ολοψύχως να συμβεί άμεσα.

Οι πόλεμοι επίσης στην Μέση Ανατολή επιφέρουν απερίγραπτες δυστυχίες και πόνο. Ο ατομικισμός, η επικράτηση υλιστικών προτύπων και η ηδονοθηρία, υποσκάπτουν τον πνευματικό μας πολιτισμό.

Νέες θεωρήσεις απαιτούν να «απαλλαχθούμε» από τις αρχαιοελληνικές, ρωμαϊκές και χριστιανικές μας παραδόσεις.

Η κλιματική αλλαγή, ως απότοκο της στρεβλής σχέσης του ανθρώπου με τη φύση, απειλεί την ίδια την ζωή στον πλανήτη.

Σε αυτό το περιβάλλον, στο μέτρο τουλάχιστον που εμείς μπορούμε να παρεμβαίνουμε, θα συνεχίζουμε να διατυπώνουμε τις προτάσεις και τις θέσεις μας, πάντοτε εδραζόμενες στις κοινές ορθόδοξες αξίες μας.

Και στον βαθμό που παραμένουμε ενωμένοι στην επιδίωξη των στόχων μας, οι ελπίδες για την επίτευξή τους θα αυξάνονται.

Η σημερινή βράβευση, μας δίνει επομένως τη δύναμη να συνεχίσουμε, με ακόμη περισσότερη αυτοπεποίθηση και αισιοδοξία, το έργο που εκκίνησε το 1993.

Σεβασμιώτατε

με τις δικές σας ευλογίες και την βοήθεια του Θεού, είμαστε βέβαιοι ότι θα έλθουν καλύτερες ημέρες για τα Βαλκάνια, για την Ορθοδοξία και την ανθρωπότητα.

Σας ευχαριστώ θερμά για την ύψιστη τιμή!.

**Η απόφαση του Αρχιεπισκόπου Σεράγεβο και Μητροπολίτη Δαμπροβοσνίας για την βράβευση του δρ Μάξιμου Χαρακόπουλου:**

«Εμείς, ο Χρυσόστομος με τη Χάρη του Θεού, Αρχιεπίσκοπος Σεράγεβο και Μητροπολίτης Δαμπροβοσνίας, με την ευκαιρία της συνεδρίασης της Διεθνούς Γραμματείας της Διακοινοβουλευτικής Συνέλευσης Ορθοδοξίας στο Σεράγεβο, για την εξαιρετική συμβολή του στην ενότητα των Ορθοδόξων λαών και ως ένδειξη ευγνωμοσύνης προς τη Μητρόπολή μας Δαμπροβοσνίας, απονέμουμε

στον Κύριο Δρ Μάξιμο Χαρακόπουλο, Γενικό Γραμματέα της Διακοινοβουλευτικής Συνέλευσης Ορθοδοξίας,

ΧΡΥΣΟ ΠΑΡΑΣΗΜΟ

του Αγίου Πέτρου Μητροπολίτη Δαμπροβοσνίας

“Κύριε, ἔκτεινον τὸ ἔλεός σου ἐπὶ τοὺς γινώσκοντάς σε καὶ τὴν δικαιοσύνην σου ἐπὶ τοὺς εὐθεῖς τῇ καρδίᾳ.” (Ψαλμός 36:10).

Με την ευλογία του Θεού,

Χρυσόστομος».

**Μπορείτε να παρακολουθήσετε την βράβευση του κ. Χαρακόπουλου, καθώς και την αντιφώνησή του στην ηλεκτρονική διεύθυνση: https://www.youtube.com/watch?v=ONc6uRZB\_Mw&feature=youtu.be**